
JOHDANTO


Nyt se on virallista. Olen saavuttanut vanhuuden.


Mistä tiedän?


Täytin vähän aikaa sitten asiakastyytyväisyyskyselyn. Niissä on kohta – IKÄLUOKKA. Laitoin rastin siihen viimeiseen ruutuun. Se on se kohta, joka alkaa jollain epätodellisella numerolla ja loppuu… no, mihin se loppuu? + -merkkiin!


Siinä se nyt on, mustaa valkoisella (tai valkoista mustalla, riippuen laitteen asetuksista).


Nyt olen virallisesti "viimeisessä ruudussa".


Ja kyllä, tiedän, että vanheneminen on elämän luonnollinen osa eikä diagnoosi, jonka vain harva naapurin mummo voi saada. Mutta silti tuntuu jotenkin epätodelliselta.


Miten nopeasti elämä lipuukaan ohitse. Yhtenä hetkenä juokset tukka putkella työn, perheen ja velvollisuuksien ajamana, seuraavana huomaat, että peiliin on muuttanut joku, joka näyttää ryppyiseltä ja harmaalta – ja ehkä vähän viisaammaltakin.


Sanotaankin, että viisaus tulee iän myötä (olisin kyllä sen ottanut jo parikymppisenä). Nyt se tulee mukanaan kaikenlaisia "pieniä" lisäominaisuuksia, kuten polvikipuja ja lukulaseja, jotka tuntuvat aina olevan toisen huoneen pöydällä.


Koko tämä vanhenemisen juttu on kuin jonkinlainen uni.


Ehkä juuri se, että tämä kaikki tuntuu niin epätodelliselta, onkin merkki siitä, että elämme jonkin suuren ja salaperäisen keskellä. Olemme osa jotain, jota emme täysin ymmärrä. Se, että meillä on hämärä aavistus jostain, voi olla kutsu syvään luottamukseen johonkin pysyvään ja suureen. Että vaikka kaikki tuntuu oudolta, kaikki on silti hyvin.


Oli miten oli, tässä sitä nyt ollaan, viimeisessä ruudussa. Toisaalta, yllätyksekseni tämä tuntuu myös jotenkin vapauttavalta.










[image: ]




[image: ]



ELÄMÄN SYKSY


PÄIVÄT LYHENEVÄT, VIISAUS KASVAA


Vanheneminen! Me kaikki ajattelemme sitä joskus, ja teemme niin jatkuvasti, vaikkemme ajattelisikaan.


Voi tuntua kuin olisimme vajoamassa elämämme ikävimpään vaiheeseen. Entä jos se onkin kuin hyvä sarja, joka vain paranee jakso jaksolta?


Elämä on kuin kauniin taideteoksen luomista. Alussa sivellin saattaa liikkua hätäisesti, värit sotkeutuvat. Ajan ja kokemuksen myötä kuvaan tulee lisää syvyyttä ja selkeyttä.


Aamulla, kun heräämme ja jokainen nivel paukkuu kuin popcornkattila, voi se tarkoittaa vain sitä, että poksautamme sitä popparia elämä-sarjan parhaan jakson seuramiseen.


Se on kuin syksy – lehdet putoavat ja ilma viilenee. Yhtäkkiä huomaamme, että alamme arvostaa villasukkia ja teetä enemmän kuin diskovaloja ja neonvärisiä drinkkejä. Se muuten onkin huomattavasti halvempaa ja vaivattomampaa.


Elämän syksyssä kaikki hiljenee ja kypsyy. Nyt on sadonkorjuun aika! Nyt vain poimimme koriin elämän hedelmät ja ihailemme, miten ne ovat kypsyneet. Kaikki ne kokemukset, virheet ja onnistumiset, ja miten eri tavalla alamme niitä arvostaa. Kaiken kukkuraksi ne ovat ihan omia – eivät naapurin omenoita, joita voisi kadehtia.


Elämä ei ole kilpailua, jossa se, jolla on kuoleman hetkellä enemmän, on voittaja.


Kun oppii nauttimaan pienistä asioista, kuten hiljaisuudesta ja hetkistä itsensä kanssa, alkaa tajuta, että "voittaja" ei ollutkaan se, joka saavutti eniten, vaan se, joka osasi elää ennen loppuvihellystä.


Loppujen lopuksi vähemmän on enemmän. Kaikki ylimääräinen on oikeastaan vain painolastia. Se, joka ymmärtää tämän ennen kuin matka päättyy, huomaa, että kyse on ollut siitä, kuinka monta hetkeä on osannut tietoisesti olla, ei siitä, kuinka monta asiaa on saanut tehtyä.


Ja mikä parasta? Kun huomaat, ettei tarvitse enää murehtia siitä, mitä tulevaisuus tuo tullessaan, saatat yllättyä siitä, kuinka paljon ”tässä ja nyt” -hetkiä on jokaisessa päivässä. Elämä alkaa muistuttaa hidastettua elokuvaa, ja yhtäkkiä kaikki pienet asiat – auringonlasku, tuulen humina puissa, ne oudot hetket, kun avaat jääkaapin etkä muista miksi – alkavat tuntua juuri siltä, mitä elämän kuuluukin olla.


Elämä on täydellinen jo nyt, mutta meillä on tapana tuijottaa sitä kuin keskeneräistä maalausta ja odottaa jotain lisää. Miksi odottaa kevättä, kun syksy on jo täydessä loistossaan? Totuus on, ettei meidän tarvitse tavoitella mitään lisää. Vähemmän on enemmän – ja se, mitä on, riittää. Vähemmän on enemmän – ja lopulta vain harvalla asialla on väliä.


Tämä hetki on täynnä kaikkea sitä, mitä tarvitsemme.

